พระราชกฤษฎีกา

ออกตามความในประมวลรัษฎากร

ว่าด้วยการลดอัตรารัษฎากร (ฉบับที่ ๗๐๓)

พ.ศ. ๒๕๖๓

พระบาทสมเด็จพระปรเมนทรรามาธิบดีศรีสินทรมหาวชิราลงกรณ

พระวชิรเกล้าเจ้าอยู่หัว

ให้ไว้ ณ วันที่ ๒๐ มิถุนายน พ.ศ. ๒๕๖๓

เป็นปีที่ ๕ ในรัชกาลปัจจุบัน

พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรลดอัตราภาษีเงินได้ของมูลนิธิหรือสมาคม เฉพาะรายได้ส่วนที่เป็นเงินได้
พึงประเมินตามมาตรา ๔๐ (๘) แห่งประมวลรัษฎากร

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย
และมาตรา ๓ (๑) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวล
รัษฎากร (ฉบับที่ ๑๐) พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวล
รัษฎากร ว่าด้วยการลดอัตรารัษฎากร (ฉบับที่ ๗๐๓) พ.ศ. ๒๕๖๓”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓ ให้ยกเลิกพระราชกฤษฎีกาออกตามความในประมวลรัษฎากร ว่าด้วย
การลดอัตรารัษฎากร (ฉบับที่ ๒๕๐) พ.ศ. ๒๕๓๕

มาตรา ๔ ให้ลดอัตราภาษีเงินได้ของมูลนิธิหรือสมาคมตามมาตรา ๖๗ (๒) แห่งประมวล
รัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๕๒)
พ.ศ. ๒๕๖๒ เฉพาะส่วนที่เป็นเงินได้พึงประเมินตามมาตรา ๔๐ (๘) แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖
และให้จัดเก็บในอัตราร้อยละสองของรายได้ก่อนหักรายจ่ายใด ๆ อันมิใช่รายได้ตามมาตรา ๖๕
ทวิ (๑๓) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร
(ฉบับที่ ๒๕) พ.ศ. ๒๕๒๕

มาตรา ๕ ให้ลดอัตราภาษีเงินได้ของมูลนิธิหรือสมาคมสำหรับรายได้ที่เป็นเงินได้
พึงประเมินตามมาตรา ๔๐ (๘) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ
แก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖ ที่เกิดขึ้นตั้งแต่วันที่ ๒๐ สิงหาคม
พ.ศ. ๒๕๖๒ จนถึงวันก่อนวันที่พระราชกฤษฎีกานี้ใช้บังคับ และให้จัดเก็บในอัตราร้อยละสอง
ของรายได้ก่อนหักรายจ่ายใด ๆ อันมิใช่รายได้ตามมาตรา ๖๕ ทวิ (๑๓) แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๒๕) พ.ศ. ๒๕๒๕

มาตรา ๖ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ

 พลเอก ประยุทธ์ จันทร์โอชา

 นายกรัฐมนตรี

(เล่ม ๑๓๗ ตอนที่ ๔๕ ก ราชกิจจานุเบกษา ๒๒ มิถุนายน ๒๕๖๓)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่พระราชบัญญัติแก้ไขเพิ่มเติม
ประมวลรัษฎากร (ฉบับที่ ๕๒) พ.ศ. ๒๕๖๒ ได้นำการกำหนดอัตราภาษีเงินได้ของมูลนิธิหรือสมาคม
จากที่กำหนดไว้ในบัญชีอัตราภาษีเงินได้ท้ายหมวด ๓ ในลักษณะ ๒ แห่งประมวลรัษฎากร มากำหนดไว้
ในมาตรา ๖๗ (๒) แห่งประมวลรัษฎากร ทำให้การลดอัตราภาษีเงินได้ให้แก่มูลนิธิหรือสมาคมตามพระราชกฤษฎีกา

ออกตามความในประมวลรัษฎากร ว่าด้วยการลดอัตรารัษฎากร (ฉบับที่ ๒๕๐) พ.ศ. ๒๕๓๕ ไม่มีผล
ใช้บังคับ สมควรลดอัตราภาษีเงินได้ให้แก่มูลนิธิหรือสมาคมที่ประกอบกิจการซึ่งมีเงินได้พึงประเมิน
ตามมาตรา ๔๐ (๘) แห่งประมวลรัษฎากร โดยให้เสียในอัตราร้อยละสองของรายได้ก่อนหักรายจ่าย
จึงจำเป็นต้องตราพระราชกฤษฎีกานี้